Diari Oficial de la Generalitat Valenciana


Sumari del DOGV 6795, del 13-06-2012 (2012/5624)

RESOLUCIÓ de 23 de maig, de la Presidència del Consell d'Administració, per la qual s'aproven les bases generals reguladores de les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana i s'establixen regles per a la seua renovació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6795

Data del DOGV
:   13-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5624


Data del document
:   23-05-2012

Organisme emissor
:   Agència Valenciana de Mobilitat

Tipus de document
:   Resolució

Descriptors 

:   * taxi

RESOLUCIÓ de 23 de maig, de la Presidència del Consell d'Administració, per la qual s'aproven les bases generals reguladores de les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana i s'establixen regles per a la seua renovació. [2012/5624]  
L'article 49 de la Llei 6/2011, d'1 d'abril, de la Generalitat, de Mobilitat de la Comunitat Valenciana, establix els que presten el servici personalment o ho facen en virtut de relació laboral, hauran de complir, entre altres, el requisit de la competència professional obtingut d'acord amb el procediment reglamentàriament establit.  
Per mitjà de la present resolució s'establixen les bases generals reguladores per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana. En concret, s'establixen els requisits de les persones aspirants, la forma de presentació de les sol·licituds, la composició del tribunal i la forma de renovació del certificat.  
Esta resolució suposa, a més, un avanç quant a l'ús de les noves tecnologies, ja que, seguint amb el que disposa la Llei 11/2007, de 22 de juny, d'Accés Electrònic dels Ciutadans i Ciutadanes als Servicis Públics, establix que, amb caràcter general, tota la tramitació del procediment es farà per via telemàtica.  
Per tot això, de conformitat amb les competències atribuïdes en l'article 15 de l'Acord del 5 d'octubre de 2001, del Govern Valencià, pel qual s'aproven els estatuts de l'Agència Valenciana de Mobilitat, resolc:  
  
Article 1. Objecte de la resolució  
L'objecte de la present resolució és regular les bases que hauran de regir les proves per a l'obtenció del certificat de competència professional per a la prestació del servici de taxi en les àrees de prestació conjunta de la Comunitat Valenciana.  
  
Article 2. Contingut de les proves  
El contingut de les proves estarà dirigit a la constatació que les persones que aspiren al certificat posseïxen els coneixements necessaris per a obtindre'l. Per a això, hauran de superar el corresponent examen.  
  
  
Article 3. Normativa aplicable  
Seran aplicables a les convocatòries dels processos per a l'obtenció del certificat de competència professional per a la prestació del servici de taxi les presents bases, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la Llei 11/2007, de 22 de juny, d'Accés Electrònic dels Ciutadans als Servicis Públics i la Llei Orgànica 15/1999, de 13 de desembre, de Protecció de Dades de Caràcter Personal.  
  
  
Article 4. Matèries sobre les quals versaran les proves  
Les matèries el coneixement de les quals serà objecte de l'examen seran les definides en els programes que s'establixen en l'annex I d'esta resolució.  
El calendari de les proves serà anual i es publicarà en el Diari Oficial de la Comunitat Valenciana per resolució del director o de la directora de l'Agència Valenciana de Mobilitat.  
  
Article 5. Requisits de les persones aspirants.  
Per a l'admissió a les proves serà necessari complir els requisits següents:  
1. Haver pagat la taxa corresponent en concepte de drets d'examen, d'acord amb el que disposa el Decret Legislatiu 1/2005, de 25 de febrer, del Consell de la Generalitat, pel qual s'aprova el text refós de la Llei de Taxes de la Generalitat.  
2. Estar en possessió del carnet B+BTP, superior o homologat en vigor.  
3. Tindre coneixement del castellà. A este efecte, els que no posseïsquen la nacionalitat espanyola i del seu origen no es desprenga el coneixement del castellà, hauran d'acreditar-ne el coneixement per mitjà del certificat de nivell bàsic d'espanyol, expedit per les escoles oficials d'idiomes, o estar en possessió d'una titulació acadèmica espanyola expedida per l'òrgan oficial competent en el territori espanyol.  
4. No tindre antecedents penals.  
  
Article 6. Sol·licituds  
Les sol·licituds per a la realització de les proves per a l'obtenció del certificat de competència professional per a la prestació del servici de taxi es tramitaran per via telemàtica a través de la pàgina web de l'Agència Valenciana de Mobilitat, .  
No obstant això, i a fi de facilitar la inscripció per via electrònica, l'Agència Valenciana de Mobilitat posarà a disposició dels que així ho requerisquen els mitjans que resulten procedents.  
Les sol·licituds d'inscripció s'hauran de presentar en l'Agència Valenciana de Mobilitat almenys 20 dies abans de la data de realització de la prova corresponent.  
Per a l'efectiva inscripció s'haurà de consignar el número de la taxa de drets d'admissió a l'examen, així com la data de l'ingrés corresponent.  
La falta de justificació del pagament dels drets d'examen determinarà l'exclusió de la persona aspirant.  
En cap cas la justificació del pagament dels drets d'examen substituirà el tràmit d'inscripció.  
  
Article 7. Admissió d'aspirants.  
Una vegada finalitzat el termini d'inscripció, l'òrgan convocant farà pública la llista de les persones admeses, així com la d'excloses, en la pàgina web , i s'obrirà un termini de 10 dies naturals per a l'esmena de les circumstàncies que hagueren motivat, si és el cas, l'exclusió.  
Finalitzat el dit termini, es dictarà una resolució que declararà aprovades les llistes definitives i es faran públiques pel mateix mitjà mencionat en l'apartat primer d'esta base.  
  
Article 8. Tribunal  
El tribunal de les proves estarà format per cinc membres: el president o la presidenta, tres vocals i una persona secretària que actuaran amb veu i vot, i a més es podrà designar membres suplents dels anteriors.  
Correspondrà al tribunal la consideració, la verificació i l'apreciació de les incidències que pogueren sorgir en el desenrotllament del procés, i respecte d'això adoptarà les decisions motivades que estime pertinents.   
Als efectes de comunicacions i incidències, el tribunal tindrà la seua seu en l'Agència Valenciana de Mobilitat.   
L'actuació del tribunal s'ajustarà en tot moment al que disposa la Llei 30/1992, de Règim Jurídic de les Administracions Públiques i del Procediment Administratiu Comú.  
  
Article 9. Desenrotllament del procés  
El tribunal, amb una antelació de com a mínim 10 dies naturals abans de la data de cada examen, inserirà, en la pagina web , una nota informativa en què especificarà el lloc i l'hora de l'examen, així com qualsevol altra incidència relativa a la realització de les proves.  
Les persones aspirants hauran de concórrer a les proves proveïdes de la documentació acreditativa de la seua identitat, seran convocats a cada exercici en crida única i se n'exclourà els que no compareguen a l'hora establida.  
 L'examen tindrà una duració no inferior a una hora, i consistirà en un exercici sobre les matèries que s'indiquen en l'annex a esta resolució.  
  
Article 10. Resultat de les proves  
Per a superar les proves s'haurà d'haver contestat correctament el 50% de les preguntes de l'examen.  
  
  
Article 11. Publicació de les qualificacions  
El tribunal farà públiques, a través de la pàgina web , les llistes amb les persones aspirants que hagen superat la prova, i s'obrirà un termini de reclamacions de 10 dies naturals.   
  
Article 12. Certificats  
Als que resulten declarats com aptes se'ls expedirà, a la seua petició, el corresponent certificat de competència professional per a la prestació del servici de taxi. En tot cas, s'efectuarà anotació en la base de dades de l'Agència Valenciana de Mobilitat.  
El certificat serà vàlid per un període de cinc anys naturals, comptats des de l'últim dia de l'any corresponent al d'aprovació de la prova de competència o de l'última renovació.  
Si no se sol·licita la renovació del certificat abans de la finalització de la seua validesa, este es considerarà caducat automàticament, i caldrà superar novament les proves de competència assenyalades en esta resolució.  
  
Article 13. Sol·licitud de renovació del certificat  
Per a la renovació del certificat de competència professional per a la prestació del servici de taxi s'exigirà haver exercit de forma habitual l'activitat de taxista. A estos efectes, s'entén que s'ha treballat de forma habitual quan es demostre l'exercici de la professió de taxista durant un període mínim de 12 mesos en els últims cinc anys.  
  
La sol·licitud de renovació es presentarà per via telemàtica a través de la pàgina web de l'Agència Valenciana de Mobilitat, .  
  
DISPOSICIONS FINALS  
  
Primera. Habilitació  
Es faculta la Direcció de l'Agència Valenciana de Mobilitat, per a dictar totes les disposicions que siguen necessàries per al desenrotllament i l'aplicació de la present resolució, així com per a convocar les proves.  
  
Segona. Data d'efectes  
La present resolució produirà efectes des de l'endemà de la seua publicació en el Diari Oficial de la Comunitat Valenciana.  
  
València, 23 de maig de 2012.- La presidenta del Consell d'Administració: Isabel Bonig Trigueros.  
  
  
ANNEX I  
  
Programa de les proves  
  
A) Marc jurídic  
A.1. Normes generals i naturalesa del servici.  
A.2. Règim d'explotació de les autoritzacions.  
A.3. Atorgament d'autoritzacions.  
A.4. Règim sancionador.  
A.5. Certificat de competència professional.  
A.7. Àrees de Prestació Conjunta.  
B) Marc tarifari  
B.1. Funcionament del taxímetre.  
B.2 Aplicació de les tarifes.  
C) Coneixement del medi físic i dels municipis de l'àrea de prestació conjunta  
C.1. Identificació i reconeixement de vies públiques i centres d'interés.  
C.2. Selecció d'itineraris més adequats.  
C.3. Centres d'interés.  
D) Valencià i anglés bàsic